**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Одлуком Изборног већа Филозофског факултета број ВЛ/ПС 05/4-02 бр. 837/1-IV/3 од дана 13.05.2022. године изабрани смо у Kомисију за припрему извештаја о кандидатима пријављеним на конкурс за избор у звање и заснивање радног односа једног редовног професора за ужу научну област Школска педагогија на Одељењу за педагогију и андрагогију Филозофског факултета Универзитета у Београду. На конкурс објављен у огласним новинама Националне службе за запошљавање „Послови”, број 988 од 25.05.2022. године, пријавио се један кандидат **-** др Емина Хебиб, ванредни професор на Катедри за Школску педагогију на Одељењу за педагогију и андрагогију Филозофског факултета у Београду.

Након прегледа конкурсног материјала и прегледа и оцене стручних и научних радова кандидата, Изборном већу Филозофског факултета Универзитета у Београду подносимо следећи

**ИЗВЕШТАЈ**

**Биографски подаци**

Емина Хебиб рођена је 3. августа 1963. године у Дубровнику. Основну и средњу школу завршила је у Дубровнику. Студије педагогије на Филозофском факултету Универзитета у Београду уписала је 1982. године, а дипломирала 29. априла 1987. године. Степене магистра и доктора педагошких наука стекла је на Филозофском факултету Универзитета у Београду. Магистарску тезу на тему *Улога педагога у вредновању рада наставника* одбранила је 30. јуна 1994. године, а докторску дисертацију на тему *Школа као контекст самореализације наставника* одбранила је 15. јуна 2005. године.

Након дипломирања, Емина Хебиб радила је у пракси, као педагог у Центру за предшколски одгој „Анушка Радељевић” и васпитач у „Женском ђачком дому” у Дубровнику. Као асистент - приправник на Одељењу за педагогију и андрагогију Филозофског факултета Универзитета у Београду за предмет Школска педагогија почиње да ради 1990. године. У звање асистента за исти предмет изабрана је 1995. године. У исто звање бирана је поново 1999. и 2003. године. У звање доцента за ужу научну област Школска педагогија изабрана је 2006. године, а поново бирана 2010. године. У звање ванредног професора за ужу научну област Школска педагогија изабрана је 2013. године, а поново бирана 2018. године.

**Педагошки рад**

Проф. др Емина Хебиб је предметни наставник за укупно шест предмета из предметне области Школска педагогија на основним академским, мастер академским и докторским студијама педагогије (два обавезна /Школска педагогија, Методика рада школског педагога/ и четири изборна предмета /Евалуација школског образовања, Истраживачки рад школског педагога, Управљање у образовању, Развој школе и школског система/). Предметни је наставник и за изборни предмет Школа као институција у склопу програма мастер студија за образовање наставника предметне наставе у организацији Центра за образовање наставника Филозофског факултета Универзитета у Београду. Као полазиштa у разради и унапређивању предметних програма користи увидe у најновија теоријска сазнања развијена у научној области Школска педагогија, као и резултате праћења промена у школској пракси и пракси функционисања школског система Србије и европских школских система. За све предметне програме редовно разрађује водиче за реализацију предметних програма, а за потребе наставе континуирано припрема приручне и инструктивне материјале за студенте, као и писана упутства за остваривање предиспитних и испитних обавеза. У осмишљавању предиспитних обавеза нагласак ставља на примену и развој знања, што сами студенти процењују као веома функционално. Школске године 2019-2020, када због пандемије и ванредних околности није било могуће обезбедити боравак и рад студенета у школи, осмислила је и разрадила програм практичне обуке која се, током наведене и наредне школске године, реализовала као алтернативно решење за обавезну стручну праксу у школи за студенте IV године основних академских студија педагогије. Сам програм практичне обуке, као и начин њене реализације и остварене ефекте студенти су оценили високим позитивним оценама, а на предлог самих студената, практична обука се интегрисала у програм стручне праксе који је дорађен и унапређен приликом припремe новог студијског програма педагогије за последњи процес акредитације.

У периоду од избора у звање ванредног професора, односно од школске године 2013-2014. до данас, оцене које је проф. др Емина Хебиб добијала на студентској евалуацији наставног рада за обавезне и изборне предмете на основним академским, мастер академским и докторским студијама педагогије кретале су се у распону од 3.75 до 5.00. Просечна оцена добијена на студентској евалуацији током протеклог изборног периода је 4.58.

У свом досадашњем раду проф. др Емина Хебиб била је ментор за израду једне докторске дисертације и једне магистарске тезе. Учествовала је у раду комисија за одбрану пет докторских дисертација (од тога - четири од избора у звање ванредног професора) и једне магистарске тезе. Тренутно обавља улогу ментора за израду једне докторске дисертације. Поред наведеног, проф. др Емина Хебиб, до сада је учествовала у раду комисија за одбрану 28 мастер радова, од тога за одбрану 24 мастер рада од избора у звање ванредног професора.Тренутно обавља улогу ментора за израду 6 мастер радова.

**Учешће у научно-истраживачким и развојним пројектима**

Од почетка рада на Одељењу за педагогију и андрагогију, др Емина Хебиб стални је сарадник на научно-истраживачким пројектима Института за педагогију и андрагогију Филозофског факултета Универзитета у Београду чији је финансијер надлежно министарство. Од избора у звање ванредног професора, у статусу сарадника − истраживача, учествује у реализацији пројекта Института за педагогију и андрагогију *Модели процењивања и стратегије унапређивања квалитета образовања у Србији* (број 179060; 2011-2014; 2017; 2022) који финансира Министарство просвете, науке и технолошког развоја Републике Србије. Била је сарадник – истраживач и на једном међународном пројекту − пројектубилатералне сурадње научно-истраживачких институција под називом *Друштвене промене и курикулуми образовања педагога* (2016-2017) чији су финансијери билиМинистарство знаности и образовања Републике Хрватске и Министарство просвете, науке и технолошког развоја Републике Србије, а реализатори пројекта − Филозофски факултет Свеучилишта у Ријеци и Филозофски факултет Универзитета у Београду. Поред наведеног, учествовала је у реализацији и следећа два пројекта: *Функционално основно образовање одраслих Рома* (финансијер пројекта: Roma Educational Fond; реализатор пројекта: Институт за педагогију и андрагогију Филозофског факултета Универзитета у Београду, Министарство просвете и спорта Републике Србије, Друштво за образовање одраслих; пројектни период: 2006-2007; врста ангажовања: Member of Curriculum Development Team) и *TEMPUS MASTS - Master Programme for Subject Teachers in Serbia* (финансијер пројекта: Tempus Foundation; реализатор пројекта: Универзитет у Београду; пројектни период: 2010-2012; врста ангажовања: сарадник на пројекту). У свом досадашњем раду, учествовала је и у већем броју истраживачких, развојних и интервентних пројеката. Као коаутор пројекта, сарадник на пројекту, члан тима за развој и реализацију програма обуке или члан експертског тима учествовала је у следећим развојним и интервентним пројектима: *Примена Буквара дечјих права у ширењу порука Конвенције ОУН о дечјим правима* (организација: UNICEF и Министарство просвете и спорта Републике Србије; финансијер: UNICEF; пројектни период: 2005-2006), *Родитељи и васпитачи у акцији* (организација: UNICEF и Министарство просвете и спорта Републике Србије; финансијер: UNICEF; пројектни период: 2006-2007), *Дечја партиципација у школи (*организација и финансијер: Југословенски центар за права детета; пројектни период:2009), *Концепција и стратегија развоја школског програма у обавезном образовању* (организација и финансијер: Министарство просвете и спорта Републике Србије; пројектни период: 2002-2004), *Школско оцењивање - концепција, разрада практичних решења, разрада и реализација програма обуке за наставнике* (организација и финансијер: Министарство просвете и спорта Републике Србије; пројектни период: током 2003. године).

**Друштвени и стручни ангажман**

Друштвени и стручни ангажман др Емине Хебиб манифестује се кроз чланство и рад у стручним удружењима, учешће у раду уређивачких одбора и редакција научних часописа и тематских зборника, учешће у раду организационих одбора националних и међународних научних скупова, као и кроз сарадњу са стручним удружењима и организацијама. Др Емина Хебиб активни је члан Педагошког друштва Србије, а била је и члан Управног одбора овог удружења у периоду од 2014. до 2017. године. Један је од оснивача и активни члан BASOPED-a (Balkan Society for Pedagogy and Education) са седиштем у Солуну, Грчка. У периоду од 2006. до 2008. године, др Емина Хебиббила је члан уређивачког одбора часописа *Зборник Института за педагошка истраживања*, а од 2015. године члан је уређивачког одбора часописа *Municipal Education: Innovation and Experiment* (издавач: Државни универзитет Ломоносов, Москва, Русија) и часописа *Journal of Subject Didactics* (издавач: Друштво предметних дидактичара Србије) од 2017. године. Од 2006. године члан је редакције часописа *Настава и васпитање*. Послове главног и одговорног уредника часописа *Настава и васпитање* обављала је од 2014. до 2016. године, а током 2016. и 2017. године послове главног уредника часописа *Настава и васпитање*. Била је један од уредника два зборника радова у издању Института за педагогију и андрагогију Филозофскоф факултета Универзитета у Београду (од којих један има статус међународног зборника радова). Учествовала је у раду оррганизационог одбора једног међународног научног скупа и програмском одбору 6 националних научних скупова. У два наврата, 2013. и 2016. године радила је као члан Комисије за акредитацију програма стручног усавршавања и стручних скупова као облика стручног усавршавања наставника и стручних сарадника у организацији Завода за унапређивање образовања и васпитања. У свом досадашњем раду, др Емина Хебиб сарађивала је са следећим стручним, друштвеним и невладиним удружењаима и организацијама: Пријатељи деце Србије; Југословенски центар за права детета; Центар за интерактивну педагогију; Друштво за образовање одраслих.

**Учешће у развоју делатности матичног Одељења и Факултета**

Др Емина Хебиб ангажована је у развоју делатности матичног Одељења и Факултета од избора у звање доцента. Као представник Одељења за педагогију и андрагогију радила је у следећим комисијама Филозофског факултета: Комисији за наставу (период: 2006-2009) и Комисији за студентска питања (период: 2009-2012). Током 2006. године радила је као члан радне групе Наставно-научног већа Филозофског факултета за разраду правилника о оцењивању рада студената. Од избора у звање ванредног професора, др Емина Хебиб је била шеф Катедре за Школску педагогију (у периоду од 2013. до 2021. године), представник Групе за педагогију у Савету Филозофског факултета (мандатни период: 2015-2018. године), а од 2009. године до данас члан је радних група Одељења за педагогију и андрагогију за нострификацију диплома стечених у иностранству и за утврђивање диференцијалних испита за упис на мастер и докторске студије. Од 2015. године руководилац је студијског програма педагогије за признавање високошколских исправа стечених у иностранству ради наставка образовања на Универзитету у Београду.

**Научно-истраживачки рад**

У свом досадашњем раду, проф. др Емина Хебиб објавила је 83 самосталнa и коауторскa рада (међу којима треба издвојити: четири монографије, четири поглавља у монографској публикацији, 9 прилога у тематским зборницима, 33 чланка у научним часописима, 8 радова објављених у целини са међународних скупова, 14 радова објављених у целини са скупова националног значаја). Од избора у звање ванредног професора, објавила је укупно 36 радова (једну монографију, једно поглавље у монографској публикацији, три прилога у тематским зборницима, 16 чланака у научним часописма, 6 радова објављених у целини са међународних скупова, 9 радова објављених у целини са скупова националног значаја), а у последњих пет година 19 радова (једну монографију, један прилог у тематском зборнику, 11 чланака у научним часописима, два рада објављена у целини са међународних скупова, четири рада објављена у целини са скупова националног значаја). Према категоризацији научних часописа, од избора у звање ванредног професора, др Емина Хебиб објавила је: један рад у часопису категорије М23, четири рада у часописима категорије М24, девет радова у часописима категорије М51.

Посебно ћемо указати на значај проблематике и квалитет неколико радова кандидата др Емине Хебиб објављених у периоду од избора у звање ванредног професора.

Текст монографије *Школа и школски системи у вртлогу реформи* (година издања: 2022, издавач: Инситут за педагогију и андрагогију Филозофског факултета Универзитета у Београду) структуриран је у три тематске целине следећих наслова: реформа школе и школског система као процес промена; одлике контекста актуелних реформи школе и школских система; актуелне реформе школе и школских система. Свака од тематских целина рашчлањена је на одговарајући број ужих тема и питања која се односе на битне аспекте проучаване проблематике. У оквиру прве целине рада указује се на различита теоријска полазишта у сагледавању и разумевању појма и природе процеса промена као основе реформе школе и школског система, поникла у оквиру различитих научних области – психологије, социологије, економије и педагогије. Природа промена и процес промена објашњавају се и анализирају на два нивоа - на нивоу школе и на нивоу школског система, а дата објашњења и анализе се илуструју описом практичне примене две врсте или два типа различитих реформских процеса у области школског образовања у школским системима одабраних земаља. Врло важно питање о коме се аргументовано расправља у оквиру ове целине јесте и зашто се дешава да реформе не постижу успех и остају често на нивоу покушаја. У другој целини рада анализиране су економске и друштвено-политичке прилике као обележја контекста актуелних реформи школа и школских система и дат је шири осврт на феномен глобализације и рефлексије овог процеса на образовање. У засебним поглављима ове целине рада посебно су анализирана образовна постигнућа ученика и једнакост у образовању као показатељи квалитета школског образовања и идеје водиље актуелних реформи школа и школских система. Различити приступи у разумевању и тумачењу концепта квалитет школског образовања посматрају се као полазиште у кристалисању актуелних трендова у развоју школског образовања и, из њих произашлих, циљева и садржаја реформи школе и школских система. У овој целини, али и у осталим деловима текста монографије, јасно је изложен и образложен критички осврт на доминантне тенденције у развоју школског образовања и отворено питање будућности школе као институције и перспективе функционисања специфичних школских система. Ово питање се, како се истиче у тексту момографије, само намеће у условима све израженијег полажења од економских принципа у посматрању и тумачењу функције и природе школског образовања који су могуће у раскораку са прогресивистичким и хуманистичким концептима школе и школског рада у оквиру којих се наглашава допринос образовања остваривању социјалне правде и једнакости. У трећој целини, у засебним поглављима текста, дају се шири осврти и објашњења различитих врста реформи школа и школских система које се одвијају у савременим школским системима попут: реформи које се покрећу на темељу резултата испитивања образовних постигнућа ученика, а као импликација развоја образовне политике и праксе засноване на подацима; реформи заснованих на стандардима; реформи заснованих на принципу избора школа, променама у области финансирања образовања и у односу јавног и приватног образовања; реформи усмерених ка остваривању једнакости и праведности у образовању и примени инклузивног образовања. Свака од наведених врста реформи илустрована је описом тока и резултата спровођења таквих реформских процеса у различитим земљама и специфичним школским системима, што сам текст ове целине рада чини занимљивијим и атрактивнијим, али и доступнијим и комуникативнијим за читање и разумевање. У завршном делу монографије дат је осврт на концепте образовања усмереног на развој компетенција и инклузивног образовања, што је праћено кратким описом стања у пракси рада школа у Србији развијеној на овим основама. Посматрано у целини, у монографији се темељно и целовито разматра проблематика реформи у области школског образовања и нуди основ за разумевање различитих приступа у тумачењу функције и природе школског образовања, различитих могућности и начина остваривања реформских процеса, различитих фактора од којих ови процеси зависе, као и (не)очекиваних исхода реформских напора. Узимајући у обзир да до сада, у домаћим оквирима посматрано, нема објављених радова у којима се свеобухватно анализира тематика реформе школе и школског система, ова монографија представља изузетно вредан допринос педагогији као науци и Школској педагогији као њеној научној и академској дисциплини. Стога је реално за очекивати да ће она бити релевантно и корисно штиво за све који су на теоријском и практичном нивоу заинтересовани за унапређивање квалитета школског образовања – истраживаче из области педагошке, али и других сродних наука, креаторе образовне политике, практичаре, али и студенте који су се определили за област образовања.

Текст о школском систему Србије (коаутори: Спасеновић, В. и Максић, С.), објављен је као поглавље у монографији, категорија М14.

[Horner, W., Dobert, H., Reuter, L.R. & von Kopp, B. (Eds.) (2015). *The Education Systems of Europe* (pp. 709-723). Dordrecht: Springer International Publishing.]

У раду се даје приказ и анализа структуре и организације школског система Србије са посебним нагласком на опису и објашњењу започетог процеса реформе образовања, тј. праваца развоја школског система у Србији.

У раду под насловом *Превенција антисоцијалног понашања ученика из перспективе наставника* (коаутор: Шаљић, З.), објављеном 2021. године у часопису *Иновације у настави*, (год. 34, бр. 2, 57-71), категорије М23, даје се приказ и анализа резултата истраживања које је имало за циљ сагледавање перспективе наставника (у истраживању су учествовала 162 наставника из 28 београдских основних школа) о остваривању превенције антисоцијалног понашања ученика у школској пракси, односно о значају различитих превентивних мера и активности, тешкоћама на које се наилази у њиховој реализацији и могућностима унапређивања превентивног деловања школе. Добијени резултати истраживања показују да испитани нас­тавници издвајају истицање правила понашања и упознавање ученика с њиховим правима и обавезама, тематска предавања и тематске радионице као превентивне активности које су најзаступљеније и/или најефективније у школској пракси, а као највећу тешкоћу у остваривању превентивног деловања школе издвајају незаинтересованост родитеља. У закључном осврту се истиче да би у школској пракси требало више радити на реализовању различитих превентивних активности којима би се пружали различити нивои и врсте подршке ученицима и у које би били укључени сви актери школског рада.

У раду *Димензије улоге школског педагога*, објављеном 2014. године у часопису *Настава и васпитање* (год. 63, бр. 2, 337-350), категорије M24, наглашава се потреба реконцептуализације постојеће улоге педагога у школи, односно потреба преиспитивања сврхе и циља професионалног деловања, програмских основа рада, садржаја и начина реализације конкретних задатака и послова педагога у школи. Полазећи од могућег значења синтагме стручни сарадник у школи, у раду се издвајају и објашњавају три следеће димензије улоге школског педагога: педагог као сарадник; педагог као истраживач; педагог као саветник и консултант. Наведене димензије не анализирају се само као групе сродних задатака и послова, већ као полазне основе на којима би целокупно деловање педагога у школи требало утемељити.

Рад под насловом *Школска клима и школска култура: оквир за изградњу школе као безбедне и подстицајне средине за учење* (коаутор: Жунић Павловић, В.), објављен 2018. године у часопису *Зборник Института за педагошка истраживања* (год. 50, бр. 1, 113-134), категорије М24, нуди приказ одређења појмова школа као безбедна средина за учење и развој ученика и школа као подстицајна средина за учење и развој ученика који је изграђен на основу прегледа стручних и научних радова из различитих научних области и области практичног деловања. Садржај и значење појма безбедност школе размотрени су с физичког и психолошког аспекта, а дескрипција појма школа као подстицајна средина за учење дата је у оквиру четири димензије – физичке, психолошке, социјалне и сазнајне школске средине. У раду су дата и објашњења ширих концепата – школска клима и школска култура, а пажња је посвећена и њиховом међусобном односу и значају који за праксу школског рада има изградња позитивне и подстицајне школске климе и културе. У закључном осврту наглашава се да је изградња школе као безбедне и подстицајне средине за учење и развој ученика и изградња позитивне и подстицајне школске климе и културе веома сложен процес који подразумева садржајно-структуралне промене у целини школе као институције.

У раду под насловом *Допринос студија педагогије развоју професионалних компетенција педагога – процене практичара* (коаутор: Овесни, К.), објављеном 2019. године у часопису *Андрагошке студије* (год. 26, бр. 2, 47-69), категорије М24, полази се од тога да се, у условима доминације теоријско-практичног концепта образовања усмереног на развој компетенција, програми на нивоу високог образовања конципирају на темељима претходно дефинисаних професионалних компетенција које треба развијати код студената, као и тога да један од најважнијих фактора у развоју професионалних компетенција будућих педагога представљају студије педагогије. У раду су дати приказ и анализа резултата истраживања које је за циљ имало испитивање процена педагога (у истраживању је учествовало 152 педагога запослених у различитим васпитно-образовним институцијама са подручја Републике Србије) о томе какав је допринос студија педагогије развоју компетенција потребних за професионално деловање. Резултати истраживања показују да педагози процењују да су програми студија педагогије усмерени ка уравнотеженом развијању бројних и различитих компетенција, али да све оне нису подједнако важне за професионално деловање. Поред тога, резултати истраживања показују статистички значајне разлике између педагога у преференцијама важности појединих компетенција за професионално деловање и процени мере у којој су оне развијене током студија с обзиром на године радног стажа и организацију у којој су запослени.

У раду под насловом *Школска самоевалуација као врста евалуације школског рада*, објављеном 2015. године у часопису *Педагогија* (год. 70, бр. 2, 179-187), полази се од става да школска самоевалуација, иако још увек слабије развијена врста евалуације школског рада, има веома важну улогу у систему евалуације у области школског образовања. Након објашњења функције и предмета школске самоевалуације, у тексту је дат приказ начина на који се у европским школским системима и школском систему Србије спроводи школска самоевалуација. У закључном осврту текста издвојене су неке од претпоставки за успешну практичну примену школске самоевалуације и истакнута је важност комплементарног односа ове врсте евалуације са екстерном евалуацијом школског рада.

Рад под насловом *Практична настава и стручна пракса у високом образовању – осврт на студијски програм педагогије* (коаутор: Шаљић, З.), објављен 2021. године у часопису *Зборник Матице српске за друштвене науке* (год. 72, бр. 3, 447-460), категорије М51, нуди основна објашњења полазних теоријских основа идеје о важности практичне наставе и стручне праксе у остваривању основних циљева и исхода високог образовања, односно објашњења порекла и значења концепата учење засновано на раду и учење кроз практично искуство. У засебном одељку текста дат је осврт на место стручне праксе у програму основних академских студија педагогије који се реализује на Одељењу за педагогију и андрагогију Филозофског факултета Универзитета у Београду, као и приказ искуства у реализацији обавезне стручне праксе у школи шк. год. 2019-2020, у условима реализације школског рада у ванредним околностима.

У раду под насловом *Одлике и претпоставке развоја инклузивне школске праксе* (коаутори: Антонијевић, Р. и Ратковић, М.) објављеном 2019. године у часопису *Настава и васпитање* (год. 68, бр. 3, 315-329), категорије М51, се, након датих напомена о теоријским полазиштима, политици и пракси инклузивног образовања, анализира питање диференцијације и индивидуализације наставе у инклузивном образовном контексту. Полазећи од тога да је настава средишњи сегмент школског рада, одлике наставе у инклузивном контексту посматрају се и тумаче као основне одлике инклузивне школске праксе. Поред квалитета рада наставника, као претпоставке развоја инклузивне школске праксе посебно су издвојене и анализиране инклузивна политика школског рада и инклузивна школска култура. У закључном осврту наглашава се да су оријентација школског система и друштвена оријентација ка филозофији инклузивног образовања основни предуслов развоја инклузивне школске праксе и детерминанте њеног квалитета.

Рад *Функција(е) школе: васпитање и/или образовање* (коаутори: Шаљић, З. и Спасеновић, В.), објављен је као прилог у зборнику радова са националног научног скупа, категорија М61.

[Станчић, М., Тадић, А. и Николић Максић, Т. (ур.) (2017). *Васпитање данас* (str. 10‒19). Београд: Институт за педагогију и андрагогију Филозофског факултета Универзитета у Београду и Педагошко друштво Србије.]

Рад има за тему веома значајно и актуелно питање ‒ питање функције школе и простора и могућности за остваривање васпитног деловања школе у условима актуелних трендова у креирању и примени глобалне и националних образовних политика које промовишу концепт квалитета образовања израженог кроз ефекте школског рада и образовање усмерено на развој компетенција. Саставни део текста чини осврт на остваривање васпитне функције школе у постојећој пракси израђен на основу прегледа законских и програмских докумената на основу који се одвија школски рад и испитивања мишљења актера школског рада о наведеном питању.

Рад *Реформа образовања као процес промена у циљу развоја* објављен је као прилог у зборнику радова са националног научног скупа, категорија М63.

[Павловић Бренеселовић, Д., Спасеновић, В. и Алибабић, Ш. (ур.) (2019). *Образовна политика и пракса: у складу или у раскораку*? (стр. 182-188). Београд: Филозофски факултет Универзитета у Београду и Педагошко друштво Србије.]

У раду се излаже и образлаже идеја да реформа у области школског образовања треба да представља процес промена које за циљ имају мењање и развој праксе школског рада и начина функционисања школе и школског система. Као посебне теме, у тексту се анализирају питања важности партиципације и сарадње актера школског система у процесу креирања и реализације промена и развоја и примене модела управљања оријентисаног на развој као претпоставки успешног спровођења реформе школског образовања.

Рад под насловом *Evaluation of School Education in Serbia* (коаутори: Spasenović, V. и Šaljić, Z. (2015), објављен је 2015. године као прилогу у збронику радова са међународног научног скупа, категорија М33.

[Popov, N., Wolhuter, Ch., Skubic Ermenc, K., Hilton, G., Ogunleye, J. & Niemczyk, E. (Eds.) (2015). *Qualitiy, Social Justice and Accountability in Education Worldwide, BCES Conference Books*, Vol. 13, No. 1 (pp. 198-204). Sofia: Bulgarian Comparative Education Society.]

У раду се даје приказ начина на који се спроводи евалуација на нивоу основношколског, средњешколског и високошколског образовања у Србији, као и осврт на проблеме и тешкоће на које се наилази у практичној примени евалуације школског образовања. У завршном делу текста указује се на претпоставке које је потребно обезбедити како би се евалуација користила као полазиште за унапређивање и развој квалитета школског образовања.

Рад под насловом *Implication of Effective School Management for the Continuing Professional Development of Teachers* (коаутори: Овесни, К. и Радовић, В.) објављен је 2016. године као прилог у зборнику радова са међународног научног скупа, категорија М33.

[Petrovska, S. (Ed.) (2016). *Education in XXI Century – Conditions and Perspectives – International Scientific Conference* (pp. 148-156). Shtip: University “Goce Delcev”, Faculty of Educational Sciences.]

У раду се даје приказ истраживања чији резултати указују на то да је ефективно управљање школом важна претпоставка укључивања наставника у различите програме стручног усавршавања и практичне примене развијених знања и вештина

На основу претходно датог кратког приказа одабраних радова које је др Емина Хебиб објавила у периоду од избора у звање ванредног професора, јасно је да се аутор у свом научном и истраживачком раду доследно креће у оквирима Школске педагогије као научне педагошке дисциплине и да пажњу усмерава на проучавање веома значајних и актуелних питања из домена теорије школског образовања, као и праксе функционисања школе и школских система. У проучавању одабраних научних и стручних проблема и питања аутор заузима интердисциплинарни приступ, односно користи теоријска сазнања развијена не само у оквиру педагошке науке, већ и антропологије, социологије психологије и економије. Резултат таквог приступа су темељне и свеобухватне анализе одабраних тема, као и аргументовано изложени критички осврти на развијене приступе и концепте у домену теорије и праксе школског образовања. Својим научним и стручним радовима аутор на најбољи начин афирмише Школску педагогију као научну дисциплину.

\* \* \*

Кандидат др Емина Хебиб у потпуности испуњава услове за избор у звање редовног професора на основу законских одредби, одредби Статута Филозофског факултета, Критеријума за стицање звања на Универзитету у Београду и Правила о ближим условима за избор наставника и сарадника Филозофског факултета у Београду.

Укупним досадашњим научно-истраживачким и педагошким радом (обављеним теоријским анализама и реализованим емпиријским истраживањима, објављеним научним радовима, ангажовањем на развоју наставе, предметне области Школска педагогија и студијског програма педагогије у целини) др Емина Хебиб дала је значајан допринос развоју Школске педагогије као научне и академске педагошке дисциплине.

Узимајући у обзир све претходно речено, са задовољством предлажемо Изборном већу Филозофског факултета у Београду да др Емину Хебиб изабере у звање редовног професора, за ужу научну област Школска педагогија, на период од пет година.

У Београду, 15.06.2022. године

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Недељко Трнавац

редовни професор у пензији

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Вера Спасеновић

редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Зорица Станисављевић Петровић

редовни професор

Филозофски факултет Универзитета у Нишу