УНИВЕРЗИТЕТ У БЕОГРАДУ  
ФИЛОЗОФСКИ ФАКУЛТЕТ   
ИЗБОРНО ВЕЋЕ

Одлуком Изборног већа Филозофског факултета ВЛ/ПС 05/4-02 бр. 837/1 од дана 13. 05. 2022. године, изабрани смо у комисију за припрему извештаја о кандидатима за избор у звање АСИСТЕНТА за ужу научну област ОПШТА ПСИХОЛОГИЈА – тежиште истраживања Психологија личности и Квалитативна истраживања, са пуним радним временом, на одређено време од три године.

На конкурс објављен у листу Националне службе за запошљавање „Послови“ од 25. 05. 2022. године пријавиле су се две особе – Јелисавета Белић и Петар Лукић које ћемо приказати азбучним редом. Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Јелисавета Белић** рођена је 1991. године у Београду. Студије психологије уписала је на Филозофском факултету Универзитета у Београду 2010. године и завршила 2014. године са просечном оценом 8.65. Прве мастер академске студије психологије уписала је 2014. године на истом универзитетз и завршила их 2015. са просечном оценом 9.40. Исте године дбранила је мастер рад под називом „Испитивање односа између одељенских старешина и неуспешних ученика” пред комисијом која се састоји од проф. др. Душан Стојнов, проф. др. Данијела Петровић, и проф. др. Тинде Ковач Церовић. Мастер рад на квалитативан начин испитује како се формира идентитет неуспешног ученика кроз односе између наставника и ученика који се конструишу од стране наставника као неуспешни. То чини анализом интеракција и међузависности конструката и акција обе стране. Кандидаткиња је 2015. године уписала и друге мастер академске студије при Универзитету у Лајдену у Холандији које завршава 2016. године са просечном оценом 8.25 и одликовањем *cum laude*. Докторске студије је уписала 2017. године при Bremen International Graduate School for Social Sciences – институцији за образовање докторанада са Универзитета у Бремену и Јакобс Универзитета у Немачкој. У априлу 2018. брани предлог дисертације „Negotiating Personal Values in a Complex Social World: Subjective Well-being Implications for Emerging Adults“ пред комисијом која се састојала од ментора проф. др. Klaus Boehnke, др. Mandy Boehnke, и проф. др. Ella Daniel. Докторска дисертација се бави разумевањем односа између вредности појединаца, вредности околине (социјалних контекста), и вредности социјалних улога појединца јер се кроз ове интеракције, како кандидаткиња предлаже, успоставља, доводи у питање, и ревидира идентитет и вредности као сржни аспект идентитета. Докторска дисертација је у финалној фази израде пред предају.

Колегиница Белић 2015. и 2016. године добија стипендију Универзитета у Лајдену у Холандији - Leiden University Excellence Scholarship. Од 2017. до 2021. је стипендиста Европске Уније и Немачке владе кроз HORIZON 2020 The Excellence Initiative EU COFUND Marie Skłodowska-Curie Actions. Од почетка 2022. године Немачка влада стипендира кандидаткињу наградом The German Academic Exchange Service DAAD Stibet III за њен рад на докторској дисертацији.

Од 2017. до 2021. године била је запослена при Јакобс Универзитету у Бремену у Немачкој на истраживачком пројекту „Value Development Processes and Adolescents Mental Well-Being“ финансираном од стране Marie Skłodowska-Curie Action COFUND – Co-funding of regional, national and international programmes u okviru Programme for Research and Innovation HORIZON 2020 (2014-2020). Досадашњи резултат истраживачког рада кандидаткиње на овом пројекту су три саопштења на симпозијумима угледних међународних научних скупова (М34), један рад у врхунском часопису (М21) и један рад у угледном часопису (М23), док су још два рада у фази писања.

Кандидаткиња је истраживачко искуство стекла кроз следеће међународне праксе и пројекте. Године 2015. на 2016. кандидаткиња похађа истраживачку праксу при лабораторији Универзитета у Лајдену у Холандији. Исте године се прикључује у својству истраживача квалитативном пројекту који се реализује у пет држава „‘Talkin’ about my generation’: exploring changes in adolescents’ well-being across several European countries“ при глобалној иницијативи Junior Researcher Programme, што 2017. године резултира у презентацији на међународној конференцији и објављивању рада у престижном часопису као други аутор (М21). Кандидаткиња 2020. године одлази на истраживачку праксу и прикључује се лабораторији Универзитета у Тел Авиву у Израелу. Исте године кандидаткиња постаје ментор при Junior Researcher Programme иницијативи и менторише рад младих студената психологије из различитих земаља на пројекту „What do you live by? Revisiting Schwarz values from a constructivist perspective across nations“, пројекта који се састоји од три квалитативне студије које су у процесу писања.

Знање из области методике и дидактике стиче кроз предмете на мастер академским студијама при Филозофском факултету у Београду 2014. и 2015. године. Искуство у настави кандидаткиња је стицала у Србији и у Немачкој. Након положеног курса Психологија личности са оценом 10, кандидаткиња је 2013. године учествовала у извођењу вежби на овом курсу при Филозофском факултету у Београду. Следеће године преузима улогу демонстратора и на курсу Психологија при Факултету безбедности у Београду. У 2018. године преузима улогу инструктора курса Academic and Professional Skills при Јакобс Универзитету у Бремену у Немачкој где самостално руководи курсом. Од септембра 2014. године се бави терапијским радом под супервизијом при Удружењу конструктивиста Србије. Исте године се прикључује волонтерски организацији „Причајмо о томе“ у улози саветника под супервизијом. Кандидаткиња је 2013. године завршила основни курс психотерапије при Удружењу конструктивиста Србије, а тренутно је у завршној години напредног курса из психотерапије при истом удружењу.

**Библиографија** кандидаткиње Јелисавета Белића састоји се од 8 референци: два чланка у врхунским међународним часописима (М21), један у међународном часопису (М23) (најугледнијем унутар конструктивистичке заједнице, и пет излагања на међународним конференцијама (М34), од којих три излагања по позиву на тематским симпозијумима на престижним конференцијама којима су председавали и коментарисали њене радове водећи теоретичари и истраживачи из области вредности (Boehnke на конференцији у Русији, Sagiv у Француској, и коначно Schwartz, креатор водеће теорије вредности, у Костарики). Са листе приложене библиографије одабрали три рада које је кандидаткиња објавила, први коауторски рад у коме је први аутор (М23), други међународни коауторски рад у коме је други аутор (М21) и трећи коауторски рад у ком је кандидаткиња први аутор (М21).

**Belic, J.,** Djordjevic, A., Nikitović, T., & Khaptsova, A. (2021). The Diversity of Value Construal: A Constructivist Approach to the Schwartz Theory of Basic Values. *Journal of Constructivist Psychology*, 1-25.<https://doi.org/10.1080/10720537.2021.1965510>

У првонаведеном чланку представљена је квалитативна студија у којој ауторке истражују значења иза вредности дефинисаних према водећој теорији вредности. Ослањајући се на теорију Психологије личних конструката елицитирају подређене конструкте техником ”пирамидисања”, ауторке прикупљају 5866 одговора од 281 испитаника. Резултати указују на варијабилност у конструисању; опис значења иза сваке од 10 вредности превазилази потребе конкурса и простор у овом реферату.

Cosma, A., **Belić, J.,** Blecha, O., Fenski, F., Lo, M. Y., Murár, F., ... & Stella, M. T. (2017). ‘Talkin’‘bout my generation’: using a mixed-methods approach to explore changes in adolescent well-being across several European countries. *Frontiers in psychology*, *8*, 758.<https://doi.org/10.3389/fpsyg.2017.00758>

У овом чланку, представљен је протокол међународне мешовите (“mixed method”) студије са фокусом на квалитативне податке и боље разумевање узрока и позитивних интервенција у домену психолошког благостања адолесцената у шест Европских земаља. Аутори помоћу квантитативних података предлажу анализу трендова а затим квалитативно испитивање (помоћу балансираних фокус група) узрока забележених промена у психолошком благостању и предлога интервенција које испитаници елицитирају, за чију анализу се предлаже тематска анализа.

**Belic, J.,** Boehnke, M., & Boehnke, K. (2022). Perceived Value Similarity with Important Others: Well-Being Implications for Emerging Adults. *Frontiers in psychology, 13.*<https://doi.org/10.3389/fpsyg.2022.716952>

У трећем чланку аутори испитују утицај сличности вредности појединца са вредностима заступљеним унутар социјалних група у којима је у непосредном контакту (породица, пријатељи, колеге са студија, колеге са посла, интимни партнер) на задовољство животом. Аутори налазе да су сличност у вредностима са породицом и интимним партнером позитивно повезани са задовољством животом на значајан начин, док сличност са остале три групе нема нађен утицај. Као модератор ове везе који игра улогу аутори налазе општу важност интимног партнера – високи скорови на важности интимног партнера умањује позитиван ефекат сличности у вредностима на задовољство животом.

\*\*\*

**Петар Лукић** рођен је 1992. године у Београду. Основне студијеп сихологије при Филозофском факултету у Београду уписује 2011. године и завршава 2015. године са просечном оценом 8.64. Мастер академске студије психологије уписује 2015. године и завршава 2017. године са просечном оценом 10. Брани мастер рад под називом „Веровање у контрадикторне теорије завере”, под менторством др. Ирис Жежељ за који добија оцену 10. Уписао је докторске академске студије 2018. године и положио све изборне предмете са оценом 10. Године 2021. је одбранио нацрт докторске дисертације под називом „Психолошки аспекти сцијентизма” са оценом 10, под менторством др. Ирис Жежељ. Кандидат Лукић је добитник две стипендије за летње школе на тему теорија завере и квалитативних истраживања на тему теорија завере у Уједињеном Краљевству и Немачкој у оквиру COST Project-a.

Од 2019. кандидат је запослен у својству истраживача на Филозофском факултету Универзизеза у Београду. Од 2020. је запослен као истраживачки консултант у маркетиншком студију. Кандидат је био на стажу при Институту за ментално здравље у Палмотићевој 2016. – 2017. године, где је био ангажован у оквиру на дијагностичке процене пацијената.

Кандидат је учествовао у извођењу вежби на курсу Психологија личности школске 2013/2014. и 2016/2017. године, а 2018/2019. и 2019/2020. школске године је учествовао као демонстратор на курсу Психолошке школе и правци – све на Филозофском факултету Универзитета у Београду. Кандидат је члан Лабораторије за истраживање индивидуалних разлика од 2016. године. Године 2019. кандидат учествује на пројекту ”Идентификација, мерење и развој когнитивних и емоционалних компетенција важних друштву оријентисаном на европске интеграције”, а од 2022. учествује на пројекту ”Систем ирационалних уверења као концептуална повезница између психолошких диспозиција и упитник здравствених пракси”, финансиран од стране Фонда за науку Републике Србије у оквиру програма ИДЕЈЕ.

Кандидат Лукић има искуства у модерирању интервјуа и фокус група у истраживању јавног мњења и потрошачког искуства. Повремено је био ангажован и хоонорарно радио у маркетиншкој агенцији „Vivid Qualitative Marketing Research Studio” и агенцијама за испитивање јавног мњења „Ipsos Strategic Marketing” и “Deep Dive”. Поред тога, био је повфремени рецезент у неколико међународних часописа,

**Библиографија** кандидата Петра Лукића састоји се од два рада са квантитативном методологијом у истакнутим међународним часописима (М22), један рад у међународном часопису са квантитативном методологијом (М23), један теоријски рад и један рад са мешаним методама у националном часопису међународног значаја (М24), и један у монографији од националног значаја (М40), као и 10 саопштења са међународних скупова (М34) и 4 предавања на скуповима од националног значаја (М63, М64). Са листе приложене библиографије одабрали смо три чланка – чланке из међународно релевантних часописа које је кандидат прве навео.

Lukić, P., & Živanović, M. (2021). Shedding light on the Light Triad: Further evidence on structural, construct, and predictive validity of the Light Triad. *Personality and Individual Differences*, *178*, 110876. <https://doi.org/10.1016/j.paid.2021.110876>

У овом чланку аутори представљају две студије у којима крос-валидирају такозвану Светлу Тријаду. Користећи психометријски приступ, испитују сводивост Светле Тријаде на Тамну Тетраду и црте личности (HEXACO и психотицизам), као и предиктивну вредност за погледе на свет, милитантни екстремизам, и склоност теоријама завера. Аутори налази да је Светла Тријада повезана са Тамном Тетрадом, али није у потпуности сводива на исту. У другој студији налазе да је Светла Тријада сводива на црте личности колико и Тамна Тријада, али да је слаб предиктор погледа на свет, за разлику од Тамне Тријаде.

Lazarević, L. B., Purić, D., Teovanović, P., Lukić, P., Zupan, Z., & Knežević, G. (2021). What drives us to be (ir) responsible for our health during the COVID-19 pandemic? The role of personality, thinking styles, and conspiracy mentality. *Personality and individual differences*, *176*, 110771.

У овом чланку аутори улогу личности, мисаоног стила, и склоност ка теоријама завера на понашања оријентисана на здравље током COVID-19 пандемије. Користе HEXACO модела и дезинтеграцију и анализом медијације налазе да је псеудонаучно понашање повезано са дезинтеграцијом, али да је веза у потпуности посредована високо искуственим и ниско рационалним мисаоним стилом. Високим скорови на Искрености су успешно предвидели практиковање упутстава дата током пандемије, док су ниски скорови на дезинтеграцији имали директан и индиректан ефекат кроз склоност ка теоријама завера.

Teovanović, P., Lukić, P., Zupan, Z., Lazić, A., Ninković, M., & Žeželj, I. (2021). Irrational beliefs differentially predict adherence to guidelines and pseudoscientific practices during the COVID‐19 pandemic. *Applied Cognitive Psychology*, *35*(2), 486-496.

У овом чланку аутори испитују утицај такозваних ирационалних веровања на праћење упутстава датим током COVID-19 пандемије. У ирационална уверења су сврстане теорије завера, презасићеност информације, когнитивна грешка типа 1, и когнитивна интуиција. Сва три исхода (праћење упутстава, спремност да се прими вакцина, и учествовање у псеудонаучним праксама) су успешно предвиђена уверењима о завери, што аутори наводе као најважнији налаз.

\*\*\*

**Закључна оцена**

На основу увида у биографије, библиографије и пратећу конкурсну документацију пријављених кандидата, комисија је закључила да и кандидаткиња и кандидат испуњавају предуслове за избор у звање асистента за ужу научну област Општа психологија и да представљају добре и квалитетне кандидате. Оба кандидата имају по три објављена рада у признатим међународним часописима, формални сатус радова Јелисавегте Белић је приметно виши (два у катеагорији 21 и један у катеагорији 23 спрам 2 рада у катеагорији 22 и један рад у категорији 23 колеге Лукића). Поред тога, кандидаткиња је у два рада први аутор, док је кандидат Лукић први аутор у једном од три наведена рада. С обзиром на то да је у радовима колеге Лукића наведено више коаутора, теже је одредити допринос сваког аутора понаособ, па редослед аутора представља једини видљиви критеријум на основу кога се овај допринос може проценити.

Што се тиче осталих радова, списак који је приложио колега Лукић је дужи. С друге стране, Лукић није био позван да презентује на симпозијумима на светски признатим конференцијама, Белић јесте. Лукићева излагања на конференцијама нису била самостална, док је колегиница Белић на свим конференцијама излагала своје ауторске радове. Комисија узима у обзир и чињеницу да је у процесу свог образовања кандидаткиња Белић завршила још једне мастер студије на универзитету Лајден (један од сто најбољих Универзитета на QS листи) и похађала четворогодишњи напредни курс из конструктивистичке психотерапије који приводи крају. Поред тога, она има искуство у самосталном извођењу наставе стечено при Јакобс универзитету у Бремену.

Комисија сматра да озбиљну превагу Јелисавети Белић над кандидатом Петром Лукићем даје пре свега чврсто опредељење за квалитативну методологију. Квалитативна истраживања нису примарно у фокусу Лукићевог рада, чији је навећи број посвећен психометријском и квантитативном истраживању и психометријском приступу који је карактеристичан за област индивидуалних разлика која се временом издвојила из психологије личности у засебну област. Предмет психологија личности је много више заснован у херменеутичкој и интерпретативној парадигми која своје упориште има у феноменолошком приступу и квалитативним истраживањима. И поред тога што влада и квантитативном методологијом и мешовитим приступом у истраживањима, кандидаткиња Белић у већини својих радова показује недвосмислено опредељење за квалитативна истраживања и завидан ниво владања квалитативним методдама којима се користи како у својим мастер тезама, тако и у објављеним радовима. Њена оријентација у досадашњим публикацијама је доминантно квалитативна и боље се уклапа у профил предмета у којима ће бити ангажована. Кандидаткиња Белић има обимније истраживачко искуства у коришћењу низа квалитативних метода и техника. С друге стране, и поред објављивања неких квалитативних истраживања, оријентација кандидата Лукића је доминантно квантитативна, а његови најбоље рангирани радови спадају пре у област нндивидуалних разлика и психометријску парадигму. Интересовања и ангажман Јелисавете Белић су примеренији области клиничке психологије у којој теорије личности и у њима заложена схватања субјектности представљају окосницу и базу помажућих професија које образују клиничку психологију.

\* \* \*

На основу свих изнетих података Комисија констатује да од пријављених кандидата мишљења смо да Јелисавета Белић задовољава све услове за избор у звање асистента за ужу научну област Општа психологија – тежиште истраживања Психологија личности и Квалитативна истраживања. Стога, предлажемо Изборном већу Филозофског факултета да кандидаткињу Јелисавету Белић изабере у звање асистента за ужу научну област Општа психологија – тежиште истраживања Психологија личности и Квалитативна истраживања, са пуним радним временом, на одређено време од три године.

У Београду, 23.јуна 2022. године

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Стојнов, редовни професор  
Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Петар Јевремовић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Снежана Стојиљковић, редовни професор

Филозофски факултет, Универзитет у Нишу